**Informatīvais ziņojums**

**“Par 2018.gada 17.jūlija neformālajā Eiropas Savienības Konkurētspējas ministru padomes (pētniecības) sanāksmē izskatāmajiem jautājumiem”**

2018.gada 17.jūlijā Vīnē (Austrijā) notiks neformālā Eiropas Savienības (turpmāk – ES) Konkurētspējas ministru padomes sanāksme, kas tiks veltīta jaunajai pētniecības un inovācijas programmai “Apvārsnis Eiropa” (turpmāk – programma “Apvārsnis Eiropa”). Austrijas prezidentūras neformālās ES Konkurētspējas ministru padomes sanāksmē plānotas divas atsevišķas sesijas - vispārējā viedokļu apmaiņa par programmas “Apvārsnis Eiropa” priekšlikumu un viedokļu apmaiņa par programmas “Apvārsnis Eiropa” priekšlikuma stratēģisko plānošanu un gūtajām mācībām.

**Rīta sesija – vispārējā viedokļu apmaiņa par programmas “Apvārsnis Eiropa” priekšlikumu**

Rīta sesijā notiks pirmā vispārējā viedokļu apmaiņa par Eiropas Komisijas (turpmāk – EK) priekšlikumu programmai “Apvārsnis Eiropa”. Ministri tiks lūgti fokusēties uz galvenajiem jautājumiem par programmas “Apvārsnis Eiropa” saturiskajiem elementiem un būtiskākajām bažām.

**Diskusiju jautājumi:**

Austrijas prezidentūra neformālajā pētniecības ministru sanāksmē aicina ministrus izteikties par šādiem jautājumiem:

1. *Kuri EK programmas “Apvārsnis Eiropa” priekšlikuma elementi gūst Jūsu atbalstu un kurus Jūs nevēlaties būtiski mainīt turpmāko diskusiju gaitā?*
2. *Kuriem programmas “Apvārsnis Eiropa” elementiem ir nepieciešami turpmāki uzlabojumi? Vai ir elementi, kurus Jūs vēlaties pievienot?*

**Latvijas pozīcija**

1. *Kuri EK programmas “Apvārsnis Eiropa” priekšlikuma elementi gūst Jūsu atbalstu un kurus Jūs nevēlaties būtiski mainīt turpmāko diskusiju gaitā?*

Latvijas ieskatā priekšlikuma programmai “Apvārsnis Eiropa” piedāvātā trīs pīlāru pamatstruktūra ir labi izvēlēta, aptverot un iekļaujot galvenos Eiropas pētniecības un inovācijas (turpmāk - P&I) prioritātes un izaicinājumus. Latvija īpaši izceļ otro pīlāru “Globālie izaicinājumi un rūpniecības konkurētspēja”, kurš sastāv no pētniecības un inovāciju aktivitātēm piecos klasteros un caurvijas ar nozīmīgajām P&I misijām, kas nodrošinās labāku pētniecības starpdisciplinaritāti un fokusu sabiedrībai svarīgu izaicinājumu risināšanu, tādējādi palielinot P&I ietekmi Eiropā. Latvija uzskata, ka, jo lielāka iedzīvotāju un ieinteresēto pušu iesaiste P&I misiju izstrādē, jo lielāka P&I ietekme un augstāks inovāciju pieprasījums. Papildus ir jāuzsver, ka otrajā pīlārā “Globālie izaicinājumi un rūpniecības konkurētspēja” sociālajām un humanitārajām zinātnēm ir paredzēta augtāka nozīme un integrācija programmā “Apvārsnis Eiropa”. Tas ļaus ievērojami samazināt plaisu, kura pastāv starp sociālajām un humanitāram zinātnēm ar pārējām zinātņu nozarēm, tādejādi sekmējot labākus rezultātus programmā “Apvārsnis Eiropa”.

Latvijai ir svarīgi, ka tiek attīstīti instrumenti, kuri vērsti uz P&I plaisas samazināšanu starp jaunajām (ES-13) un vecajām (ES-15) valstīm, kas ir paredzēti virzienā “Eiropas Pētniecības telpas stiprināšana”, kas palīdzēs nodrošināt integrētu un harmonizētu izaugsmi P&I gan jaunajās (ES-13), gan vecajās (ES-15) valstīs, šādā veidā iesaistot visus, īpaši mazos, ES dalībvalstu dalībniekus.

Par būtisku panākumu Latvija uzskata programmas “Apvārsnis Eiropa” centienus risināt sinerģiju jautājumu ar citiem ES finanšu instrumentiem un politikas virzieniem, sniedzot pieeju ne tikai pētniecības un zinātnes institūtiem, bet arī pieeju maziem un vidējiem uzņēmējiem, īpaši jaunuzņēmumiem (*start-up*), kas īsteno komercpraksi. Latvija atkārtoti norāda, ka efektīvas sinerģijas starp dažādiem ES instrumentiem ļaus nodrošināt integrētu un harmonizētu Eiropas pētniecības un zinātnes telpu, ātrāku P&I rezultātu izplatīšanu un tālāku izmantošanu citās programmās, kā arī novērsīs P&I aktivitāšu pārklāšanos un duplikāciju starp dažādam programmām.

1. *Kuriem programmas “Apvārsnis Eiropa” elementiem ir nepieciešami turpmāki uzlabojumi? Vai ir elementi, kurus Jūs vēlaties pievienot?*

Latvija uzskata, ka nepieciešami uzlabojumi virzienā “Dalītā izcilība” aktivitātēs, attīstot dažādas P&I aktivitātes. Vienlaikus Latvijas ieskatā esošais programmas “Apvārsnis Eiropa” piedāvājums ir nepietiekams, lai samazinātu plaisu starp jaunajām (ES-13) un vecajām (ES-15) valstīm. Tādēļ būtiski ir paredzēt lielāku lomu specifiskiem mehānismiem, kuri strādātu uz jauno (ES-13) dalībvalstu plašāku iesaisti arī citos instrumentos ārpus “Eiropas Pētniecības telpas stiprināšana” virziena, kuru mērķis būtu palielināt šo valstu iesaistes līmeni, kā piemēram, visu ES dalībvalstu zinātnieku un akadēmiskā personāla integrāciju un iekļaušanos ES zinātniskajā un pētniecības telpā. Latvija ir pārliecināta, ka programmai “Apvārsnis Eiropa” ne tikai ir nepieciešams transformēt un tālāk attīstīt esošo zinātnisko izcilību, bet arī radīt nepieciešamo ietvaru, lai šāda izcilība rastos līdzsvaroti visās dalībvalstīs.

Svarīga ir arī programmas “Apvārsnis Eiropa” sasaiste ar citiem finansēšanas instrumentiem un programmām ārpus ES, piemēram, Norvēģijas/EEZ finanšu instrumentiem, kā arī indikatoru izstrāde, kas nosaka programmas “Apvārsnis Eiropa” sinerģiju ar citiem instrumentiem (piemēram, programmas “Erasmus” ietvaros).

Lai veidotu integrētu un iekļaujošu ES zinātnes un pētniecības telpu, Latvijai ir būtiski, ka t.sk. maziem ES dalībvalstu dalībniekiem ir pieeja un tiek iesaistīti zinātnes un pētniecības konsorcijos, tāpēc Latvija rosina, ka partnerībām ir jābūt veidotām uz tematisko jomu bāzes un jāpiedāvā radīt reģionam specifiskas sadarbības platformas konkrētajā tematiskajā jomā (piemēram, enerģētikā un klimatā, pārtikā un dabas resursos u.c.).

Galvenajām partnerībām un sadarbības platformām ir jābūt salāgotām ar sabiedrības izaicinājumu tematisko klasteri otrajā pīlārā, lai:

* nodrošinātu ciešāku sinerģiju starp dažādiem spēlētājiem un iesaistītajām pusēm;
* ļautu efektīvāk strādāt ar globālajiem izaicinājumiem;
* cīnītos pret pārklāšanos un dublēšanos;
* racionalizētu finansēšanas un administrēšanas sadaļu izveidotajās partnerībās.

**Pēcpusdienas sesija - viedokļu apmaiņa par programmas “Apvārsnis Eiropa” priekšlikuma stratēģisko plānošanu un gūtajām mācībām**

Pēcpusdienas sesija tiks veltīta, lai diskutētu par programmas “Apvārsnis Eiropa” stratēģisko plānošanu, ņemot vērā gūtās mācības no iepriekšējās programmas “Apvārsnis 2020”. Programma “Apvārsnis 2020” saņēma daudz kritikas par nepietiekamo caurskatāmību un grūtībām sadarbībā ar EK un ES dalībvalstīm, it īpaši komitoloģijas procedūru[[1]](#footnote-2) jautājumos. Kritika ir veltīta arī partnerību izvēlei un ieviešanai, aicinot organizēt labāku stratēģisko plānošanu ietvarprogrammā, kā arī labāku koordināciju starp dalībvalstīm un EK Eiropas Pētniecības telpas kontekstā.

Balstoties uz pieredzi, kas gūta no programmas “Apvārsnis 2020”, EK ir piedāvājusi stratēģiskās plānošanas konceptu programmai “Apvārsnis Eiropa”. Stratēģiskās plānošanas uzdevums ir pārņemt labāko praksi programmas “Apvārsnis Eiropa” regulējumu konkrētās darbībās, kas tiks noteiktas nākotnes darba programmās. Tādejādi stratēģiskā plānošana būs integrāla programmas “Apvārsnis Eiropa” īstenošanas sastāvdaļa. Stratēģiskās plānošanas pamatmērķis būs identificēt kopējos mērķus un iespējamās jomas P&I partnerībām un misijām programmas “Apvārsnis Eiropa” ietvaros. Stratēģiskās plānošanas procesa rezultāti tiks izklāstīti programmas “Apvārsnis Eiropa” stratēģiskajā P&I plānā.

**Eiropas Pētniecības telpa – stratēģiskā koordinācija**

ES dalībvalstis un asociētās valstis ir iesaistītas daudzās starpvalstu un starpnozaru P&I partnerībās. Partnerību loks Eiropas Pētniecības telpā ir dažāds. Tas ietver tēmas sākot no fundamentālās pētniecības līdz vadošajai lomai industrijā, partnerus no valdībām, aģentūrām, akadēmiskās vides un industrijas, kā arī resursus no dažādiem avotiem, tai skaitā no ietvarprogrammas P&I. ES P&I partnerības ir attīstījušās pēdējos 20 gadus, sasniedzot kopumā 135 dažādas P&I partnerības Eiropas Pētniecības telpā.

Programmas “Apvārsnis 2020” dažādi partnerību instrumenti ir šādi:

* publiskās – publiskās partnerības: 45 aktīvi ERA-NET tīkli, trīs Eiropas vienoto programmu kopfinansējuma darbības; četras 185.panta iniciatīvas, 10 Kopējās programmēšanas iniciatīvas;
* publiskās – privātās partnerības: 10 kontraktētās publiskās – privātās partnerības, 7 Kopējo tehnoloģiju iniciatīvas;
* citas partnerības: divas FET[[2]](#footnote-3) pamatiniciatīvas un 6 Eiropas tehnoloģiju institūta Zināšanu un inovāciju kopienas.

Programmas ”Apvārsnis 2020” ietvaros aptuveni 25% budžeta ir novirzīts, lai atbalstītu šīs P&I partnerības. Papildus ES finansējumam ES dalībvalstis un asociētās valstis iegulda partnerībās kā partnerību dalībnieki atkarībā no konkrētās iniciatīvas mērķiem.

2017.gada 1.decembra ES Padomes secinājumi dod skaidru mandātu EK un dalībvalstīm, lai kopīgi radītu ilgtermiņa stratēģisko procesu P&I partnerībām, ieskaitot pārvaldības struktūru, lai nodrošinātu atbilstību ar principiem saistībā ar izvēli, īstenošanu, monitoringu un izstāšanos no P&I partnerībām. 2018.gada maijā Eiropas Pētniecības telpas komiteja apstiprināja “Rekomendācijas prasībām, lai izveidotu stratēģisko koordinācijas procesu P&I partnerību izvēlei, īstenošanai, monitoringam un izstāšanās”.

P&I partnerību saskaņošana ar nacionālajām aktivitātēm ir viens no svarīgākajiem stratēģiskās plānošanas mērķiem. Iesaistītās puses vēlas skaidrus un caurskatāmus noteikumus prioritāšu noteikšanai gan ES, gan nacionālā līmenī. Tādejādi dalībvalstīm ir nepieciešams iesaistīties ne tikai procesā Eiropas līmenī, bet arī veikt nepieciešamās darbības nacionālajā līmenī, lai piedalītos plānošanas procesā. Tas ir svarīgi visos stratēģiskās plānošanas aspektos, vai tā būtu P&I misiju un partnerību prioritāšu noteikšana, vai izstrāde un ieviešana.

Vajadzība izveidot P&I partnerību koordinācijas procesu Eiropas Pētniecības telpā ir skaidri pausta ES Padomē, tādēļ ir būtiski, ka industrija un akadēmiskā sabiedrība uzņemas ilgtermiņa saistības P&I partnerībās. Šajā kontekstā ir jautājums, kā programmas “Apvārsnis Eiropa” stratēģiskās plānošanas un Eiropas Pētniecības telpas stratēģiskās koordinācijas procesi ir savstarpēji papildinoši, nepieļaujot darbību pārklāšanos un pārpratumus.

1.attēlā ir apkopots programmas “Apvārsnis Eiropa” stratēģiskās plānošanas un Eiropas Pētniecības telpas stratēģiskās koordinācijas procesu iespējamais laika grafiks.

Atgriezeniskā saite P&I prioritātēm un potenciālajām partnerībām un misiju jomām

Stratēģiskā plāna publicēšana, tai skaitā iespējamās misiju un partnerību jomas

Konsultācijas par stratēģiskā plāna projektu

Stratēģiskā plāna 2021 – 2024 pabeigšana un Darba programmu izstrāde

Eiropas Pētniecības telpas stratēģiskās koordinācijas process P&I partnerībās

Pārejas periods

Priekšlikums stratēģiskajam koordinācijas procesam P&I partnerībās

Sniegt padomu EK un Dalībvalstīm par partnerību dzīves ciklu

Pārdomas par nacionālajām prioritātēm un saistībām pret P&I partnerībām

*1.att.* Programmas “Apvārsnis Eiropa” stratēģiskā plānošana

Šajā kontekstā ministri ir aicināti izteikties par šādiem jautājumiem:

1. *Kādu Jūs uzskatāt par labāko pieeju EK, lai iesaistītu dalībvalstis un asociētās valstis Stratēģiskā plāna sagatavošanā, tai pašā laikā respektējot institucionālo balansu?*
2. *Kā Jūs redzat Eiropas un nacionālo aktivitāšu saskaņošanas nozīmību, tai skaitā par P&I misijām un partnerībām, stratēģiskajā plānošanā? Kas būtu jādara dalībvalstīm/ asociētajām valstīm, lai radītu efektīvu procesu Eiropas līmenī?*
3. *Kādu lomu varētu spēlēt dalībvalstis/ asociētās valstis un Eiropas Parlaments ieinteresēto pušu un sabiedrības iesaistīšanā, kā daļa no programmas “Apvārsnis Eiropa” stratēģiskās plānošanas?*
4. *Pēc Jūsu domām, vai programmas “Apvārsnis Eiropa” stratēģiskā plānošana un stratēģiskā koordinācija P&I partnerībām Eiropas Pētniecības telpā ir jāorganizē vienā apvienotā un kopīgā procesā vai divos atsevišķos, bet savstarpēji saistītos procesos?*

**Latvijas pozīcija**

1. *Kādu Jūs uzskatāt par labāko pieeju EK, lai iesaistītu dalībvalstis un asociētās valstis Stratēģiskā plāna sagatavošanā, tai pašā laikā respektējot institucionālo balansu?*

Latvija uzskata, ka ir svarīga dažāda mēroga skaidrojošās darbības par programmu “Apvārsnis Eiropa” un tajā ietilpstošajām aktivitātēm. Tas nozīmē arī izstrādāt dažāda veida papildus materiālus (piemēram, otrajā pīlārā ietilpstošo tematisko klasteru un tajos ietilpstošo tematisko jomu ietvaros), kas paskaidro detalizētāk EK priekšlikumu un šī priekšlikuma pielikumus. Latvija saprot racionālo pamatu, kāpēc EK priekšlikumā ir izvēlēta trīs pīlāru struktūra, tādējādi nodrošinot lielāku elastību un novēršot iespējamos pārpratumus no dalībvalstīm priekšlikuma tālākas virzības procesā.

Latvija uzsver, ka stratēģiskajā plānošanā pētniecības misijās un partnerībās ir nepieciešama visu dalībvalstu iesaiste un ieinteresētās puses nevar aizvietot dalībvalstis.

Latvija norāda, ka esošais formāts stratēģiskā plāna izveidei nostāda dalībvalstis nepateicīgā situācijā, jo ir bijis ierobežots laiks, lai varētu uzsākt iepazīties ar EK priekšlikumu par programmu “Apvārsnis Eiropa”. Būtiski ir laicīgi apzināt nacionālo ieinteresēto pušu viedokļus (caur tiešajām intervijām, aptaujām u.c. kanāliem).

1. *Kā Jūs redzat Eiropas un nacionālo aktivitāšu saskaņošanas nozīmību, tai skaitā par P&I misijām un partnerībām, stratēģiskajā plānošanā? Kas būtu jādara dalībvalstīm/ asociētajām valstīm, lai radītu efektīvu procesu Eiropas līmenī?*

Latvija atbalsta Eiropas un nacionālo aktivitāšu saskaņošanas nozīmību un norāda, ka ir nepieciešams harmonizēt valsts atbalsta noteikumus ar pieejamajiem finansēšanas instrumentiem, lai vienkāršotu to ieviešanu. Sinerģijas starp dažādiem instrumentiem ir jāmeklē jau no paša sākuma un to noteikumiem ir jābūt savstarpēji salāgotiem. Attiecībā par Eiropas investīciju fondu izmantošanu centralizētas atbalsta programmas izstrādē ir nepieciešams detalizētāk paskaidrot par praktisko ieviešanu un iespējamām sekām, tajā pašā laikā atbalstot šī procesa vienkāršošanu.

1. *Kādu lomu varētu spēlēt dalībvalstis/ asociētās valstis un Eiropas Parlaments ieinteresēto pušu un sabiedrības iesaistīšanā, kā daļa no programmas “Apvārsnis Eiropa” stratēģiskās plānošanas?*

Dalībvalstīm un asociētajām valstīm ir jānodrošina labi organizētas koordinācijas aktivitātes, izveidojot komunikācijas platformas, kuras saved kopā politikas plānotājus ar ieinteresētajām pusēm, kā augstskolām, zinātniskajām institūcijām, uzņēmumiem u.c., tādējādi, nodrošinot savstarpēju informācijas apmaiņu, kas ir galvenais pīlārs, uz kura balstās kvalitatīva stratēģiskās plānošanas izstrāde.

Būtiska loma ir arī zinātnes komunikācijai, kura nodrošina to, ka sabiedrība ir pienācīgi informēta par programmas “Apvārsnis Eiropa” ieguvumiem un iesaistīta pētniecības misiju izstrādē.

1. *Pēc Jūsu domām, vai programmas “Apvārsnis Eiropa” stratēģiskā plānošana un stratēģiskā koordinācija P&I partnerībām Eiropas Pētniecības telpā ir jāorganizē vienā apvienotā un kopīgā procesā vai divos atsevišķos, bet savstarpēji saistītos procesos?*

Latvija uzskata, ka tam būtu jānotiek kā vienam racionalizētam un apvienotam procesam, lai nodrošinātu pēc iespējas lielāku savstarpējo sinerģiju un papildinātību.

**Latvijas delegācijas sastāvs**

Delegācijas vadītājs: **Līga Lejiņa**, Izglītības un zinātnes ministrijas valsts sekretāre

Delegācijas dalībnieki: **Andis Geižāns**, ministra biroja vadītājs;

**Lauma Sīka,** Izglītības un zinātnes ministrijas nozares padomniece

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

K.Karolis 67047996

kaspars.karolis@izm.gov.lv

1. Termins "komitoloģija" ir saīsinātais nosaukums procedūrai, kā EK īsteno savas izpildu pilnvaras, ko tai uzticējis ES likumdevējs. Komitoloģijas procedūru izmanto tad, ja EK konkrēta tiesību akta tekstā ir piešķirtas šā akta īstenošanas pilnvaras. Dokuments arī paredz, ka EK, kad tā nosaka atbilstošajā īstenošanas aktā ietveramos pasākumus, palīdz komiteja. [↑](#footnote-ref-2)
2. nākotnes un jauno tehnoloģiju [↑](#footnote-ref-3)